Հրաշագործ Տիրամօր մատուռին մէջ, կարճատեւ ամփոփումի պահէ մը ետք, որուն ընթացքին նորընծաները հնչեցուցին միաբանութեան օրհներգն ու շարականներ, վանքի դահլիճին մէջ խօսք առնելով, վանքին Մեծաւոր Հայրը ողջունելէ ետք մեծարգոյ հիւրը եւ անոր ուղեկցող պատուիրակութեան անդամները, հակիրճ անդրադարձ մը կատարեց շուրջ 300 ամեայ վանքի պատմութեան իբրեւ ոչ միայն հոգեւորականներու դարբնոց, այլ հոգեւոր արժէքներու, հայկական մշակոյթի, հայագիտութեան, դպրութեան օճախ, վստահեցնելով որ Զմմառու միաբանութիւնը միշտ նախանձախնդիր եղած է Մայր Հայրենիքի՝ Հայաստանի զարգացման ու բարգաւաճութեան, հայրենաբնակ ժողովուրդի բարօրութեան եւ հայկական պետութեան հզօրացման։